text: 
  Trafikken går helt i stå. Bilerne dækkes med store Dannebrogsflag. En 
  indvandrerfamilie i deres gamle bil har sat vindusviskerne til  -  der
   er bundet et dannebrogsflag på hver visker.
  
  Busserne kan ikke komme over pladsen, og nu begynder folk at kravle 
  op på dem. En linie 6 er tætpakket som en bus i myldretiden  -  
  men alle passagererne står oven på bussen. Chaufføren er helt alene, 
  han løber rundt i bussen som en forvirret bille i en tændstikæske. 
  Kort tid efter kommer to uniformerede betjente, kommanderer folk ned 
  og eskorterer bussen over pladsen.
  
  Nede ad Strøget fortsætter festen.
  
  Og i Jorcks Passage får København det karneval, der gik op i flammer
   forleden. Her står et helt sambaorkester og spiller.
  
  Øverst på aviskiosken i passagen står en roligan med klaphat. Han 
  vipper med den store gadelampe og dirigerer.
  
  Ved Storkespringvandet svømmer nationalfølelsen helt over, og en 
  forsamlet menneskemængde synger nationalsangen. Slutningen lyder næsten 
  som " sejle op ad åen ". Og det gør vi så. Resten af natten.
  
  
  
  